UCEV - L'ACI presenta el seu ‘Projecte per a una dècada cooperativa' coincidint amb el tancament de l'Any Internacional
L'ACI presenta el seu ‘Projecte per a una dècada cooperativa' coincidint amb el tancament de l'Any Internacional
L'objectiu és que les cooperatives siguen la forma d'empresa amb més ràpid creixement per a l'any 2020
Este dilluns s'ha clausurat a Nova York l'Any Internacional de les Cooperatives en presència de la presidenta de l'Aliança Cooperativa Internacional (ACI), Dame Pauline Green, qui ha declarat que ara s'obri una nova era per a les cooperatives, en referència al ‘Projecte per a una dècada cooperativa', l'esborrany del qual va ser presentat en el marc de l'Assemblea General Extraordinària de l'ACI, celebrada a Manchester a finals d'octubre.
La celebració de l'Any Internacional de les Cooperatives ha suposat un context propici per a la creació d'una plataforma que ha treballat en la redefinició dels objectius i l'estratègia del moviment mundial de les cooperatives, que s'ha concretat en un pla d'acció, un projecte de creixement per al futur, ratificat pel moviment. Este pla d'acció no és una altra cosa que el ‘Projecte per a una dècada cooperativa', amb el que es pretén, segons ha declarat el director general de l'ACI, Charles Gould, “construir una estratègia mundial que posicione a les cooperatives com a model d'empresa que registre el creixement més ràpid per al 2020”. Segons l'opinió de Gould, aquest projecte “ha de guiar l'ambició del moviment mundial de les cooperatives de transformar les cooperatives en empreses sostenibles des del punt de vista financer i mediambiental al final d'aquesta dècada”. Gould ha comentat que l'eficiència s'ha definit únicament en termes econòmics, i que per aquesta raó les cooperatives no han sigut reconegudes com un model de negoci sostenible: "Açò requereix que es reflexione sobre el significat de creixement. Devem redefinir-lo en termes socials i ambientals a més d'econòmics", va reclamar.
Una solució estable i sostenible
"Tenim l'oportunitat de prendre aquest Projecte i canviar la vida de les persones", va afirmar Dame Pauline Green durant l'Assemblea General de l'ACI. Per a ella, “no hi ha dubte que les cooperatives han revelat ser un model estable, sostenible, centrat en la persona en una conjuntura econòmica mundial que resulta ser la més difícil que haja viscut en tota la meua vida”. Green va posar com a exemple el paper de les cooperatives a Europa on han demostrat la seua voluntat de disminuir els seus excedents per a pagar als treballadors, una opció ben diferent de la de l'acomiadament de treballadors, és a dir de l'opció del curt termini. “El capital humà és el fonament de qualsevol empresa i les cooperatives han donat una prova aclaparadora d'aquesta visió en un entorn econòmic dur que han sabut apostar pels seus recursos humans, refermant millor l'èxit de l'empresa a llarg termini que qualsevol excedent de capital financer”, va subratllar la presidenta de l'ACI.
El ‘Projecte per a una dècada cooperativa', la versió final del qual serà publicada el pròxim mes de gener, diu que les Cooperatives han d'aconseguir el seu potencial en una economia fràgil, mantindre la seua competitivitat, millorar el seu exercici, ser innovadores i mantindre's rellevants respecte a les necessitats emergents. I, per a promocionar la diversitat, efectivitat i versatilitat del seu model de negocis, segons el document, les cooperatives han de mantindre la proximitat amb els seus membres i identificar les seues necessitats.
Quant als seus valors, el projecte anima a les cooperatives a centrar-se encara més en la seua missió i valors, i comunicar clarament la diferència que representen com a cooperatives. També han d'unir esforços amb altres cooperatives a través del treball en comú i acords de col•laboració, han de millorar el procés de gerència i la consulta als seus membres, dominar nous mitjans de comunicació, desenvolupar noves ferramentes de finançament i mantindre un diàleg constructiu amb els poders públics. En aquest sentit, el document demana un major esforç perquè les cooperatives guanyen més influència política i visibilitat social.